RESOLUCIÓN do 16 de xaneiro de 2009, da División de Recursos Humanos e Desenvolvemento Profesional, pola que se abre o prazo para que determinado persoal licenciado sanitario, das unidades e servizos de atención primaria, solicite o grao IV de desenvolvemento profesional.
SERVIZO GALEGO DE SAÚDE — III. OUTRAS DISPOSICIÓNS — 26/01/2009

A orde da Consellería de Sanidade do 16 de maio de 2006 (DOG nº 102, do 30 de maio) regula o procedemento da integración funcional nas unidades e servizos de atención primaria e o acceso ao réxime extraordinario de carreira profesional do persoal licenciado sanitario de cota e zona, dando efecto ao establecido na disposición adicional primeira do Decreto 155/2005, do 9 de xuño (DOG nº 112, do 13 de xuño).
A incorporación especial ao réxime extraordinario de carreira realizouse co recoñecemento dun pregrao e a percepción do correspondente complemento de carreira. Posteriormente, as resolucións do 6 de febreiro de 2007 (DOG nº 33, do 15 de febreiro), e do 9 de xaneiro de 2008 (DOG nº 12, do 17 de xaneiro) abriron o prazo para que o persoal licenciado sanitario das unidades e servizos de atención primaria, solicitase os graos I, II e III de desenvolvemento profesional.
Neste momento o proceso debe ter a súa continuidade, segundo a secuencia temporal establecida nas referidas disposicións, coa avaliación da integración funcional por parte das comisións de avaliación, para os efectos do recoñecemento do grao IV do réxime extraordinario de carreira profesional deseñado polo Decreto 155/2005. Os criterios de avaliación figuran incorporados á propia Orde do 16 de maio de 2006, e os requisitos exixibles son os xerais establecidos no decreto (períodos de servizos prestados e situación de activo ou asimilada).
Por último, procede igualmente iniciar con esta resolución o prazo para que o persoal licenciado sanitario, que teña recoñecido o grao III con efectos do 1 de xaneiro de 2008 (disposición transitoria da referida orde) solicite o acceso ao grao IV de desenvolvemento profesional.
En consecuencia, en uso das facultades outorgadas no Decreto 155/2005, do 9 de xuño, e na Orde do 16 de maio de 2006, logo de acordo adoptado na Mesa Sectorial de Negociación, esta división
RESOLVE:
Primeiro.-Obxecto.
Esta resolución ten por obxecto:
a) Abrir o prazo para que o persoal licenciado sanitario de cota e zona integrado funcionalmente nas unidades e servizos de atención primaria a que lle foi recoñecido o grao III de desenvolvemento profesional, de conformidade coa orde da Consellería de Sanidade do 16 de maio de 2006 (DOG nº 102, do 30 de maio), solicite o acceso ao grao IV de desenvolvemento profesional.
b) Abrir o prazo para que o persoal licenciado sanitario que teña recoñecido o grao III con efectos do 1 de xaneiro de 2008 (disposición transitoria da referida orde) solicite o acceso ao grao IV de desenvolvemento profesional.
Segundo.-Acceso ao grao IV. Persoal integrado funcionalmente.
Poderá solicitar o recoñecemento do grao IV o persoal a que se refire a alínea a) da disposición primeira que cumpra os seguintes requisitos:
a) Servizos prestados na categoría ou especialidade: 23 anos.
Este requisito acreditarase mediante certificación de servizos prestados emitida polo centro correspondente.
b) Estar en situación de activo ou asimilada, acreditada mediante a certificación a que se fixo referencia na alínea a) anterior.
c) Ter superado favorablemente a avaliación da súa integración funcional, realizada pola correspondente comisión de avaliación en atención do previsto no artigo 6 da orde da Consellería de Sanidade do 16 de maio de 2006 (DOG nº 102, do 30 de maio).
Queda exceptuado do cumprimento deste último requisito o persoal que se atope nalgunha das situacións previstas no punto 1º do artigo 6 do Decreto 155/2005.
Para valorar o cumprimento dos requisitos referidos nas alíneas a) e b) atenderase á data do 31 de decembro de 2008.
Terceiro.-Solicitudes. Persoal integrado funcionalmente.
Cada solicitante deberá cubrir unha única solicitude axustándose necesariamente ao modelo que figura como anexo.
O profesional deberá presentar a solicitude a través de calquera dos procedementos do artigo 38 da Lei 30/1992, do 26 de novembro, que advirte que na folla de solicitude debe figurar o selo de rexistro, quedando os orixinais en poder da Administración e expedindo copia para o interesado. A solicitude, que será posteriormente debidamente dilixenciada pola presidencia da comisión para facer constar o resultado da avaliación, deberá dirixírselle á División de Recursos Humanos e Desenvolvemento Profesional do Servizo Galego de Saúde e presentarse no prazo que se inicia o día seguinte ao da publicación desta resolución no Diario Oficial de Galicia e finaliza o 28 de febreiro de 2009.
Cuarto.-Acceso ao grao IV. Persoal da disposición transitoria da Orde do 16 de maio de 2006.
Poderá solicitar o recoñecemento do grao IV o persoal a que se refire a alínea b) da disposición primeira desta resolución.
Os interesados deberán presentar a súa solicitude no prazo que se inicia o día seguinte ao da publicación desta resolución no Diario Oficial de Galicia e finaliza o 28 de febreiro de 2009.
A solicitude, dirixida á División de Recursos Humanos e Desenvolvemento Profesional do Servizo Galego de Saúde, así como a documentación acreditativa dos requisitos, deberá presentarse necesariamente no modelo que figura como anexo da Resolución do 2 de maio de 2008 (DOG nº 89, do 9 de maio) pola que se abriu o prazo para o recoñecemento do grao IV de desenvolvemento profesional das categorías de licenciados sanitarios.
Santiago de Compostela, 16 de xaneiro de 2009.
Antonio José Fernández Paniagua
Director xeral da División de Recursos Humanos e Desenvolvemento Profesional
Ver referencia pdf "01700D009P026.PDF"